משחקי היכרות

**הפעילות לקוחה מתוך החוברת** [**מכינה לשילוב חברתי – לכיתות ז' בחטיבת הביניים**](http://meyda.education.gov.il/files/noar/mechina3.doc)

**מטרה**

להביא להיכרות בין התלמידים לבין עצמם ובינם לבין המחנכת.

**למחנכת:** במפגש הראשון בין המחנכת לכיתתה חשוב ביותר ליצור אווירה תומכת בכיתה. לכן, הקו המנחה בבחירת משחקי ההיכרות המתאימים למפגש הראשון הוא שכל אחד מהמשתתפים יוכל להציג את הצד החיובי שבו, את הדברים האהובים עליו והגורמים לו הנאה. יש להימנע מתרגילים המתייחסים לתכונות אופי או לפרטים אישיים ביותר.

**שמות בכדור**

יושבים במעגל. המחנכת אוחזת בכדור, אומרת את שמה וזורקת את הכדור לאחד התלמידים. זה אומר את שמו ומוסר הלאה את הכדור.

**משחק זיכרון**

עומדים במעגל עם כדור אמיתי או דמיוני. המחנכת זורקת את הכדור למרכז, תוך אמירת שמה. אחד התלמידים תופס את הכדור, אומר את שמו וזורק את הכדור למרכז. לכל אחד מותר לתפוס את הכדור רק פעם אחת.

**כדור הצמר**

למחנכת כדור צמר גדול. היא זורקת את הכדור לתלמיד, ומשאירה אצלה את קצה החוט, וכך כל אחד זורק את הכדור, אומר את שמו ונשאר עם חלק מהחוט. בסוף נוצר "פלונטר". ניתן לנצל הזדמנות זאת כדי לדבר על "פלונטר" בהקשר של יחסי חברות.

**זוכרים במעגל**

יושבים במעגל. כל משתתף אומר את שמו ואת שמות המשתתפים שאמרו את שמם לפניו במשחק.

**שרשרת השמות**

המחנכת רושמת את שמה ושם משפחתה במרכז הבריסטול. המשתתפים שוזרים בתורם את שמם עם אות משותפת אחת לאחד השמות. כך נוצרת שרשרת של כל התלמידים.

**כל מי שיש לו…**

יושבים במעגל. המחנכת מכריזה למשל: כל מי שיש לו עגיל זהב,יקום ויחליף מקום. על המחנכת להוציא כיסא אחד מהמעגל. המשתתף שנשאר ללא כיסא ממשיך את המשחק ומודיע: כל מי שיש לו...

**נעמוד בתור**

מחלקים את הכיתה לשלוש קבוצות ומבקשים להתארגן בטור על פי חודשי הלידה, או לפי סדר א"ב של השמות או לפי גובה או אורך שיער וכו'... הקבוצה שמתארגנת במהירות הרבה ביותר זוכה לעידוד.

**אני מציג את עצמי**

**עזרים:** 1/8 בריסטול, שבועונים, מספריים, דבק.

* כל תלמיד יעצב על גבי הבריסטול, בעזרת תמונות הגזורות מן העיתון ובתוספת ציורים ומשפטים משל עצמו, דברים האהובים עליו, תחביבים, שאיפות, לקראת החטיבה... לו הייתי... חוויות מן החופשה ועוד.
* כדאי לעצב את המסגרת החיצונית של הדף כך, שתתאים לתוכן. לדוגמה: ספורטאי יעצב את ציורו בתוך כדורגל, שחקן – בתוך כרטיס ביקור בתיאטרון, ומוסיקאי – בתוך כלי נגינה.
* כל תלמיד יציג את הקולאז' שלו, וחבריו יחמיאו לו או ישאלו אותו שאלות הבהרה.
* כדאי לתלות את כל הקולאז'ים על הקיר ולהוסיף כותרות כגון: "המשפחה שלנו", "התחביבים בכיתתנו", "אנו – כשנהיה גדולים".

**כשאני… (משחק היגדים)**

**עזרים:** שקית ובתוכה רצועות נייר כמספר חברי הקבוצה. על כל רצועה כתוב חלק של משפט.

1. התלמידים יושבים במעגל.
2. בסבב, כל אחד מוציא רצועת נייר מן השקית, קורא את המשפט הכתוב עליה ומשלים   
    אותו.

דוגמאות למשפטים להשלמה:

כשאני צופה בטלוויזיה אני..., כשאני קם בבוקר..., כשאני מריח בצל..., כשאני קורא אני..., אני אוהב ל..., אני שונא..., כשאני הולך לים אני..., כשאני פוגש ... אני..., עכשיו אני רוצה...

**חפץ משמעותי**

כל תלמיד מביא מן הבית חפץ משמעותי בעיניו. מניחים את החפצים במרכז הכיתה. כל תלמיד מציג בפני הכיתה את החפץ שהביא ומסביר מדוע הביא דווקא אותו. לאחר מכן יכולים התלמידים להתייחס לחפץ שלא הם הביאו , ולומר מדוע הם היו בוחרים בחפץ הזה ומדוע הוא מדבר ללבם.